Cristi Borcea, fostul finanțator al lui Dinamo, pune umărul la vindecarea românilor depistați pozitiv cu virusul care panichează în prezent o lume întreagă, așa cum a făcut și nașul său, Gigi Becali.

Valentina Pelinel, soția fostului dinamovist, a anunțat pe rețelele sociale că familia Borcea va dona peste 100.000 de euro către Spitalul „Colțea” din Capitală.

„Dragii noștri, fiți solidari! Familia Borcea, prin eforturi personale și cu sprijinul financiar al companiilor unde acționează, a inițiat procedura legală de donație către Spitalul Colțea în valoare de peste 100 000 EURO. Banii vor fi distribuiți către spital începând de azi și până la sfârșitul lunii viitoare.

Cu toate că activitatea companiilor noastre este blocată din cauza acestei pandemii, am ales să venim în ajutorul celor din sistemul medical pentru ca noi toți să fim în siguranță și protejați. Sperăm ca gestul nostru să rezoneze cu toți cei care au această posibilitate, pentru că toți suntem implicați și doar împreună prin eforturi personale concrete, putem fi solidari. Cu cât acționăm mai repede, cu atât lucrurile vor fi mai ușor de gestionat și putem reveni la o stare de normalitate. Toți suntem egali în fața acestei pandemii”, a scris Valentina Pelinel, pe Instagram.

Situația pandemiei de coronavirus

Numărul cazurilor de români depistați pozitiv cu corona virus a ajuns la 308, potrivit site-ului worldometers.info. Din fericire, niciun om din România nu a decedat.

Cea mai afectată țară este China, cu 80.967 de cazuri, dintre care 3.248 de decese. Deși Italia este pe locul secund, cu 41.035 de cazuri, în peninsulă s-au înregistrat mai multe decese, 3.405 la număr.

Pe locul trei în topul celor mai afectate țări a urcat Spania, cu 19.980 de cazuri depistate, dintre care 1.002 de decese.

Spaniolii au surclasat Iranul, care a înregistrat 19.644 de victime, dintre care 1.433 au pierdut lupta cu acest coronavirus.